**ELŐTERJESZTÉS**

**Szombathely Megyei Jogú Város Közgyűlésének 2023. szeptember 28-i ülésére**

**Javaslat takarékossági program felülvizsgálatához kapcsolódó döntések meghozatalára**

2022. júliusában Magyarország Kormánya a háborús veszélyhelyzet okozta drasztikus energiaár emelkedés és a nyugat-európai energiahiány miatt energia-veszélyhelyzetet hirdetett. Az energia-veszélyhelyzet rendkívül súlyosan érintette és azonnali cselekvésre ösztönözte Szombathely Megyei Jogú Város Önkormányzatát is.

Szombathely Megyei Jogú Város Közgyűlése a 298/2022. (IX.29.) Kgy. számú határozatával döntött a város 74 pontból álló takarékossági programjának elfogadásáról. A takarékossági program az ideiglenes intézkedések mellett, több olyan elemet is magában foglalt, melyek véglegesnek mondhatóak. Többek között ilyen intézkedés volt a Szombathelyi Köznevelési GAMESZ Fő tér 40. szám alatti munkavégzésének áthelyezése a SZOVA Zrt. Boglárka utcai telephelyére, felszabadítva ezzel az ingatlant értékesítés céljára. Továbbá a Humán Civil Ház működésének áthelyezése a Szombathelyi Egészségügyi és Kulturális GESZ Nádasdy F. u. 4. szám allati telephelyére, illetve az Anyatejgyűjtő állomás működésének áthelyezése az Új Egészségügyi Alapellátó Központba.

 A takarékossági programban foglalt intézkedések, azok végrehajtásának azonnali megkezdése és következetes betartása eredményeképpen az önkormányzat jelentősen mérsékelni tudta működési költségeit. Az önkormányzat felelősségteljes gazdálkodásra tett erőfeszítéseit elismerve és értékelve a Kormány 2022. decemberében döntött arról, hogy Szombathely az energiaáremelkedés kompenzálására 632 M Ft támogatásban részesül.

A kormányzati szervek és az önkormányzatok energiabeszerzésének támogatásáról szóló 1296/2023. (VII.19.) Korm. határozatban és Dr. Dukai Miklós, a Belügyminisztérium önkormányzati államtitkára által megküldött levélben a kormány javasolta a Közbeszerzési és Ellátási Főigazgatóság központosított beszerzési eljáráshoz való csatlakozást annak érdekében, hogy az önkormányzatok és az irányításuk alá és felügyeletük alatt lévő költségvetési szervek, valamint a tulajdonosi joggyakorlásuk alá tartozó gazdasági társaságok földgáz és villamosenergia beszerzései során minél kedvezőbb feltételeket lehessen elérni.

2023. július 25. napján levélben hívtam fel az önkormányzati intézmények és gazdasági társaságok figyelmét arra, hogy az eljáráshoz szükséges regisztrációt végezzék el és a beszerzésekre irányuló eljárásokat folytassák le.

Fentiek eredményeként a 2023. év energia áraihoz képest kedvezőbb, de az energia veszélyhelyzet előtti időszakhoz képest még mindig lényegesen magasabb áron köthettek szerződést az önkormányzati intézmények és gazdasági társaságok a 2024. évi energiabeszerzéseikre. Azon intézmények, gazdasági társaságok vonatkozásában, ahol a gáz-, illetve villamosenergia beszerzés folyamata lezajlott, a vezetők a 2023. évi árakhoz képest nagyságrendileg 50 %-ot meghaladó árcsökkenésről számoltak be.

Konkrét példákkal élve:

* a 2023. évre Szombathely Megyei Jogú Város Polgármesteri Hivatala és az önkormányzati intézmények egységesen 260,92 Ft/ kWh áron szerezték be a villamos energiát, míg a 2024. évre a Polgármesteri Hivatal 75,75 Ft/ KWh, a Weöres Sándor Színház 79 Ft/kWh, a Szombathely Városi Vásárcsarnok 74,310 Ft/ kWh, a Szombathelyi Egészségügyi és Kulturális GESZ 74,96 Ft/ kWh áron fogja beszerezni a villamos energiát.
* 2024. évre az Önkormányzat a közvilágítás biztosítására 70,240 Ft/kWh árat fizet, a 2023. évi 162,25 Ft/ kWh összeggel szemben.
* a Pálos Károly Szociális Szolgáltató Központ és Gyermekjóléti Szolgálat a 2023. évre nettó 986 Ft/m3 áron szerezte be a földgázt, amely összeg a 2024. évre 380 Ft/m3 árra csökkent. A Berzsenyi Dániel Könyvtár gázbeszerzésre fordított kiadásai is jelentősen csökkennek, a jelenleg érvényes 26,8 FT/MJ ár, a 2024. évben 12 Ft/MJ árra módosul. A Szombathelyi Egészségügyi és Kulturális GESZ gáz beszerzése a jelenlegi 66,57 Ft/ KWh helyett 27,214 Ft/ kWh áron fog történni.
* A Távhő felé az érintetteknek a jelenlegi 25 340 Ft/ GJ hődíj helyett 2023. október 1. napjától várhatóan nagyságrendileg 12.800 Ft – 13.500 Ft/ GJ összeget kell fizetni.

Mérlegelve az energia árak jelenlegi alakulását, továbbá a takarékossági program 2022. évi bevezetése óta eltelt időszak tapasztalatait, indokolt a takarékossági program felülvizsgálata.

Javaslom, hogy a lakosságnak szóló szolgáltatások színvonalának megtartására törekedve – a takarékossági intézkedések egy körének hatályban maradása mellett - az előterjesztés melléklete szerinti, 28 pontból álló takarékossági program kerüljön elfogadásra.

Kérem a Tisztelt Közgyűlést, hogy az előterjesztésben foglaltakat megtárgyalni, és a határozati javaslatot elfogadni szíveskedjék.

**Szombathely, 2023. szeptember „ ”.**

 **/: Dr. Nemény András :/**

**Határozati javaslat**

**…./2023. (IX.28.) Kgy. számú határozat**

1. Szombathely Megyei Jogú Város Közgyűlése a „Javaslat takarékossági program felülvizsgálatához kapcsolódó döntések meghozatalára” vonatkozó előterjesztést megtárgyalta, és az előterjesztés melléklete szerinti takarékossági programot jóváhagyja.
2. A Közgyűlés felkéri a polgármestert, hogy az intézményvezetők, a gazdasági társaságok vezetőinek közreműködésével gondoskodjon a takarékossági program végrehajtásáról.
3. A Közgyűlés felkéri a polgármestert, hogy az energiaárak alakulása és a költségvetés helyzetének függvényében szükség szerint tegyen javaslatot a takarékossági program módosítására.

**Felelősök:**

 Dr. Nemény András polgármester

 Dr. Horváth Attila alpolgármester

 Dr. László Győző alpolgármester

 Horváth Soma alpolgármester

 Dr. Károlyi Ákos jegyző

 (A végrehajtásért felelős:

valamennyi érintett intézményvezető, gazdasági társaságok vezetői)

**Határidő:** azonnal (az 1. pont és 2. pont vonatkozásában)

 folyamatos (a 3. pont vonatkozásában)